b'\n_START_ARTICLE_\nHuumeiden historia Suomessa\n_START_PARAGRAPH_\nHuumeiden historia Suomessa k\xc3\xa4sittelee eri huumeiden ilmestymist\xc3\xa4 Suomeen, niiden kriminalisointia, k\xc3\xa4ytt\xc3\xb6\xc3\xa4 ja huumeriippuvaisten hoitoa. Huumeilla tarkoitetaan laajasti kaikkia niit\xc3\xa4 aineita, jotka vaikuttavat ihmisen henkisiin toimintoihin._NEWLINE_Huumausaineet ilmestyiv\xc3\xa4t usein varsin nopeasti Suomeen l\xc3\xa4\xc3\xa4kkeiksi, sen j\xc3\xa4lkeen kun ne olivat muualla maailmassa levinneet, ja t\xc3\xa4m\xc3\xa4n j\xc3\xa4lkeen my\xc3\xb6s melko nopeasti v\xc3\xa4\xc3\xa4rink\xc3\xa4ytt\xc3\xb6\xc3\xb6n. Nykyisin laittomiksi huumeiksi ymm\xc3\xa4rrettyj\xc3\xa4 aineita k\xc3\xa4ytettiin usein sairauksien hoitoon: oopiumia kivunlievitykseen ja punatautia vastaan, morfiinia kivunlievitykseen, kokaiinia paikallispuudutukseen, heroiinia hengitystievaivoihin, ysk\xc3\xa4\xc3\xa4n ja kivunlievitykseen. Monesti uutta huumausainetta pidettiin edellisi\xc3\xa4 vaarattomampana, kunnes haitat, esimerkiksi vieroitusoireet havaittiin. _NEWLINE_Uusia huumausaineita k\xc3\xa4ytettiin usein jo tunnetuista huumeista vieroittamiseen, juuri edellisest\xc3\xa4 syyst\xc3\xa4: kokaiinia morfinisteille; heroiinia morfinisteille ja kokainisteille, opiaattien k\xc3\xa4ytt\xc3\xa4jille metadonia ja niin edelleen. Riippuvuus huumeisiin saattoi tapahtua siis kahta tiet\xc3\xa4, joko laillisesti saatujen l\xc3\xa4\xc3\xa4kkeiden (tai vieroitushoidon) kautta, tai laittomasti huijaamalla, v\xc3\xa4\xc3\xa4rent\xc3\xa4m\xc3\xa4ll\xc3\xa4 l\xc3\xa4\xc3\xa4kem\xc3\xa4\xc3\xa4r\xc3\xa4yksi\xc3\xa4, varastamalla ja n\xc3\xa4in hankkimalla aineita. Koulutetun kansanosan tietoisuuteen l\xc3\xa4\xc3\xa4keaineiden p\xc3\xa4ihdek\xc3\xa4ytt\xc3\xb6 tuli lehtien v\xc3\xa4lityksell\xc3\xa4, artikkelit oli usein k\xc3\xa4\xc3\xa4nnetty ulkomaisista lehdist\xc3\xa4 ja n\xc3\xa4in ollen kansaa paljon kiinnostaneet artikkelit, etenkin huumeiden k\xc3\xa4ytt\xc3\xb6 nautintoaineina, levisiv\xc3\xa4t varsin nopeasti.\n_START_SECTION_\nKriminalisointi Suomessa\n_START_PARAGRAPH_\nAsetustasolla huumeiden k\xc3\xa4ytt\xc3\xb6 m\xc3\xa4\xc3\xa4riteltiin Suomessa rikokseksi vuonna 1966 ja vuosikymmenen lopulla huumeasiat siirrettiin huoltopoliisilta rikospoliisille, jonka puitteisiin perustettiin huumeisiin erikoistuneita yksik\xc3\xb6it\xc3\xa4._NEWLINE_Vuonna 1972 s\xc3\xa4\xc3\xa4dettiin huumausainelaki. Erimielisyydet huumekysymyksen m\xc3\xa4\xc3\xa4rittelyss\xc3\xa4 tiivistyiv\xc3\xa4t kysymykseen huumeiden k\xc3\xa4yt\xc3\xb6n rangaistavuudesta. Hallituksen esityksess\xc3\xa4 k\xc3\xa4ytt\xc3\xb6\xc3\xa4 ei m\xc3\xa4\xc3\xa4ritelty rangaistavaksi teoksi. Eduskunnassa lakivaliokunta suositteli k\xc3\xa4yt\xc3\xb6n kriminalisointia, kun taas talousvaliokunta asettui hallituksen linjalle. Suuri valiokunta p\xc3\xa4\xc3\xa4tti asiasta arvalla. Nostetussa arvassa luki Ei, eli siis hallituksen rangaitsemattomuuskantaa vastaan ja kriminalisoinnin puolesta, joka hyv\xc3\xa4ksyttiin my\xc3\xb6s lopullisessa \xc3\xa4\xc3\xa4nestyksess\xc3\xa4 \xc3\xa4\xc3\xa4nin 92 puolesta \xe2\x80\x93 80 vastaan.\n_START_SECTION_\nOpiaatit\n_START_PARAGRAPH_\nSuomeen ja Pohjolaan oopiumi saapui todenn\xc3\xa4k\xc3\xb6isesti jo varhain keskiajalla, ja sit\xc3\xa4 k\xc3\xa4ytettiin, kuten muissakin maissa, l\xc3\xa4\xc3\xa4kkeen\xc3\xa4._NEWLINE_Teologian tohtori Anders Chydeniusta voidaan pit\xc3\xa4\xc3\xa4 eurooppalaisen oopiumin valmistuksen edell\xc3\xa4k\xc3\xa4vij\xc3\xa4n\xc3\xa4. H\xc3\xa4n keskittyi 1800-luvun taitteessa muun toimensa ohella tutkimaan sen valmistusta my\xc3\xb6s Suomessa kasvavasta unikosta. Chydenius onnistui valmistamaan laadultaan todenn\xc3\xa4k\xc3\xb6isesti kohtuullista oopiumia ja uutti siit\xc3\xa4 esimerkiksi laudanumia. Varhainen huumevalvonta toimi jo tuolloin, koska h\xc3\xa4nen tutkimuksensa julkaistiin vasta reilut sata vuotta my\xc3\xb6hemmin. Tutkimukset kuitenkin lis\xc3\xa4siv\xc3\xa4t l\xc3\xa4\xc3\xa4kekasvien viljely\xc3\xa4 ja lis\xc3\xa4siv\xc3\xa4t oopiumin saatavuutta. Elias L\xc3\xb6nnrot kehitti suomenkieleen vastineen sanalle ooppium, unileip\xc3\xa4._NEWLINE_Tavallinen kansa k\xc3\xa4ytti oopiumia muun muassa koleran hoitoon. Hajanaisesta ja syrj\xc3\xa4isest\xc3\xa4 asumisesta johtuen oopiumia hankittiin harvoin apteekeista ja sen sijaan kulkukauppiailta ja joskus armeijan v\xc3\xa4lsk\xc3\xa4reilt\xc3\xa4. T\xc3\xa4m\xc3\xa4 lis\xc3\xa4si v\xc3\xa4\xc3\xa4rink\xc3\xa4ytt\xc3\xb6jen ja myrkytysten m\xc3\xa4\xc3\xa4r\xc3\xa4\xc3\xa4. Kaupungeissa avattiin joitakin rohdosliikkeit\xc3\xa4 1800-luvun puoliv\xc3\xa4liss\xc3\xa4, joissa myytiin oopiumia. V\xc3\xa4\xc3\xa4rink\xc3\xa4yt\xc3\xb6sten ja myynnin hallitsemiseksi annettiin vuonna 1888 asetus koskien rohdos- ja myrkkykauppaa, joka m\xc3\xa4\xc3\xa4ritti kuka ja miss\xc3\xa4 myrkyllisi\xc3\xa4 aineita saatiin myyd\xc3\xa4. Tarkoituksena olikin keskitt\xc3\xa4\xc3\xa4 myynti\xc3\xa4 kaupunkeihin ja v\xc3\xa4hent\xc3\xa4\xc3\xa4 kulkukauppiaiden haitallista toimintaa. Asetuksissa myrkyllisi\xc3\xa4 ja luvanvaraisia aineita olivat muun muassa morfiini ja oopiumi sek\xc3\xa4 niist\xc3\xa4 tehdyt l\xc3\xa4\xc3\xa4kkeet ja juomat. Kokaiini ei t\xc3\xa4h\xc3\xa4n listaan kuulunut. N\xc3\xa4m\xc3\xa4 asetukset olivat k\xc3\xa4yt\xc3\xa4nn\xc3\xb6ss\xc3\xa4 ainoa Suomen huumekauppaa koskeva lains\xc3\xa4\xc3\xa4d\xc3\xa4nt\xc3\xb6 1920-luvulle asti._NEWLINE_Huumehistorian tutkija Mikko Ylikankaan mukaan Suomessa k\xc3\xa4ytettiin 1930-luvulta l\xc3\xa4htien 1950-luvulle saakka heroiinia enemm\xc3\xa4n kuin miss\xc3\xa4\xc3\xa4n muualla asukasta kohti laskettuna. Sit\xc3\xa4 k\xc3\xa4ytettiin jopa enemm\xc3\xa4n kuin muissa Pohjoismaissa yhteens\xc3\xa4. Heroiini oli kansanl\xc3\xa4\xc3\xa4ke, jota oli muun muassa ysk\xc3\xa4nl\xc3\xa4\xc3\xa4kkeiss\xc3\xa4. Sek\xc3\xa4 morfiini- ett\xc3\xa4 heroiinitabletit kuuluivat kotien l\xc3\xa4\xc3\xa4kekaappien vakiovarustukseen. Opiaattien kulutus lis\xc3\xa4\xc3\xa4ntyi erityisesti talvi- ja jatkosodan aikana, jolloin niit\xc3\xa4 k\xc3\xa4ytettiin yleisl\xc3\xa4\xc3\xa4kkeen\xc3\xa4 esimerkiksi ysk\xc3\xa4\xc3\xa4n, reumaan ja s\xc3\xa4rkyihin. Ne kuuluivat my\xc3\xb6s varuskuntien ja korsujen yleisl\xc3\xa4\xc3\xa4kkeisiin. Ylikankaan mukaan heroiini olikin hyv\xc3\xa4 l\xc3\xa4\xc3\xa4ke etenkin hengitystievaivoihin, joita suomalaisilla oli runsaasti. Se oli my\xc3\xb6s muita vastaavia l\xc3\xa4\xc3\xa4kkeit\xc3\xa4 edullisempi._NEWLINE_Suomessa morfinistien m\xc3\xa4\xc3\xa4r\xc3\xa4 ei ollut kovinkaan suuri, mutta lehdist\xc3\xb6ss\xc3\xa4 kirjoitettiin jo maailmalla vellovasta ongelmasta. Kuvaukset olivat usein hyvinkin tarkkoja kuvauksia k\xc3\xa4ytt\xc3\xb6kelpoisista m\xc3\xa4\xc3\xa4rist\xc3\xa4 tai huumeiden k\xc3\xa4yt\xc3\xb6n seurauksista, eiv\xc3\xa4t aina pelk\xc3\xa4st\xc3\xa4\xc3\xa4n varoittavaan s\xc3\xa4vyyn kirjoitettuja. Suomessa huumeiden v\xc3\xa4\xc3\xa4rink\xc3\xa4ytt\xc3\xb6keskustelu yleistyi laajemmin vasta 1800-luvun lopussa raittiusliikkeen nousun mukana ja oopiumin p\xc3\xa4ihdek\xc3\xa4ytt\xc3\xb6 olikin aiemmin keskittynyt yl\xc3\xa4luokan huviksi. Morfiini ei levinnyt laajalle kansan keskuuteen, vaan pysyi pienen yl\xc3\xa4luokan huumeena valvonnan ansiosta. Morfiinia sai reseptej\xc3\xa4 v\xc3\xa4\xc3\xa4rent\xc3\xa4m\xc3\xa4ll\xc3\xa4 tai salakuljettamalla sit\xc3\xa4 esimerkiksi Ven\xc3\xa4j\xc3\xa4lt\xc3\xa4.\n_START_SECTION_\nKokaiini\n_START_PARAGRAPH_\nSuomessa l\xc3\xa4\xc3\xa4k\xc3\xa4ri Johannes Collan julkaisi kokaiinia koskevan artikkelin 1878. Vuonna 1879 \xc3\x85bo Postenissa oli artikkeli, jossa kerrottiin kuinka Suomessa oli tapana k\xc3\xa4ytt\xc3\xa4\xc3\xa4 kokaiinia pureskeltuna tupakasta vieroittamiseen. L\xc3\xa4\xc3\xa4k\xc3\xa4rit k\xc3\xa4yttiv\xc3\xa4t kokaiinia muun muassa silm\xc3\xa4nalueen kirurgiassa ja sen puuduttavaa vaikutusta ylistettiin laajasti, hyv\xc3\xa4n\xc3\xa4 puolena oli siis my\xc3\xb6s sen verisuonia supistava vaikutus. Niin kuin muidenkin uusien huumeiden kohdalla, my\xc3\xb6sk\xc3\xa4\xc3\xa4n kokaiinilla ei n\xc3\xa4hty olevan suuria haittavaikutuksia. Duodecim-lehdess\xc3\xa4 oli kuitenkin kirjoitus vuonna 1885: \xe2\x80\x9dvaikka kokaiinista ei ole t\xc3\xa4h\xc3\xa4n asti kuulunut mit\xc3\xa4\xc3\xa4 vaarallista seurausta, on sit\xc3\xa4 kumminkin tarkasti ja varovaisesti k\xc3\xa4ytett\xc3\xa4v\xc3\xa4, koska se ainakin el\xc3\xa4ville n\xc3\xa4ytt\xc3\xa4\xc3\xa4 olevan joteskin ankara myrkkyaine\xe2\x80\x9d. Kokaiinia k\xc3\xa4ytettiin my\xc3\xb6s morfinistien vieroittamiseen. Ongelmia alkoi synty\xc3\xa4 melko pian ja kritiikit\xc3\xb6n suhtautuminen muuttui, l\xc3\xa4\xc3\xa4k\xc3\xa4rikunnassa oli kokaiinista riippuvaisia ja narkomaanit olivat tulleet riippuvaiseksi uudesta aineesta.\n_START_SECTION_\nAmfetamiinit\n_START_PARAGRAPH_\nToisen maailmansodan aikana Suomen armeijassa k\xc3\xa4ytettiin l\xc3\xa4hinn\xc3\xa4 erikoisteht\xc3\xa4viss\xc3\xa4 olleille joukoille jaettua pervitiini\xc3\xa4, joka on metamfetamiinia. Sit\xc3\xa4 k\xc3\xa4ytettiin muidenkin maiden armeijoissa piristeen\xc3\xa4, laajassa mitassa ainakin Saksassa. Aine m\xc3\xa4\xc3\xa4riteltiin huumeeksi Saksassa vuonna 1941, kun sen todettiin aiheuttavan sotilaille harhoja ja unettomuutta. My\xc3\xb6hemmin pervitiini\xc3\xa4 k\xc3\xa4ytettiin doping-aineena.\n_START_SECTION_\nKannabis\n_START_PARAGRAPH_\n1800-luvulla \xc3\x85bo Posten kertoo kuinka kannabis on vaikuttimena oopiumin kaltainen, poisti kivut ja toi unen ihanan fantasian, sek\xc3\xa4: "pienikin annos aiheuttaa suurta eloisuutta ja iloa". Sen mukaan pitk\xc3\xa4aikainenkaan k\xc3\xa4ytt\xc3\xb6 ei aiheuttanut sellaisia vaurioita kuin esimerkiksi oopiumi.\n_START_SECTION_\nHuumeriippuvaisten hoidon historia\n_START_PARAGRAPH_\nHuumeriippuvaisia eli narkomaaneja oli 1800-luvun lopulla ymp\xc3\xa4ri Suomea, mutta enemm\xc3\xa4n keskittynein\xc3\xa4 suuriin kaupunkeihin. P\xc3\xa4\xc3\xa4osin he olivat morfiini- ja opiaattiriippuvaisia. Hoitoon p\xc3\xa4\xc3\xa4sy oli helpompaa suurissa kaupungeissa ja riippuvaisia hoidettiin l\xc3\xa4hinn\xc3\xa4 mielisairaaloissa, mutta my\xc3\xb6s valtion- ja kunnansairaaloissa, sek\xc3\xa4 yksityisell\xc3\xa4 puolella. P\xc3\xa4\xc3\xa4kaupungin alueella huumeriippuvaisia hoidettiin kunnallisissa hoitopaikoissa Kivel\xc3\xa4n sairaalassa ja Marian sairaalassa (perustettu 1886), sek\xc3\xa4 yksityisell\xc3\xa4 puolella (Diakonissalaitos (per. 1897) ja Villa Kammio, Eiran yksityissairaala (per. 1905), Mehil\xc3\xa4inen (per. 1910)). Villa Kammion perustaminen T\xc3\xb6\xc3\xb6l\xc3\xb6n arvostetulle huvila-alueelle nosti vastalauseiden ry\xc3\xb6pyn ja her\xc3\xa4tti kaupungin valtuustossa vastustusta vuonna 1890. Kaupungin terveyslautakunta p\xc3\xa4\xc3\xa4tyi kuitenkin perustamisen puolelle.'